Papersnake/gushiwen huggingface dataset:
德清宰俞居安自画渊明图
王当（宋代）

门无车马喧，迳有松菊阴。
前窗面清泚，后户依嵚岑。
就使世俗面，犹足写幽深。
况今令尹贤，洞照先哲心。
出处异轨辙，丘壑同胸襟。
予知淡笔墨，良似无弦琴。
先生如明月，莹洁照古今。
形模或能写，光彩讵可临。
寥寥千古意，当向笔下寻。
人心去典午，朝柄归卯金。
岂无康济心，且赋归来吟。
天生卓荦姿，岂是甘山林。
当今急英贤，四海待商霖。
勉哉就功名，枯槁不足钦。
感皇恩（淑人生日词）
程大昌（宋代）

锦告侈脂封，煌煌家宝。偕老之人已华皓。绿云拥鬓，更没一根人老。但从和晬看，年堪考。

叶是松苗，松为叶脑。禀得松神大都好。人人戴白，独我青青常保。只将平易处，为蓬岛。
舟中咏落景馀清晖轻桡弄溪渚之句盖孟浩然耶溪泛舟诗也因以其句为韵赋诗十首 其九
陆游（宋代）

禹穴探断简，樵风泛清溪。倒影森松桂，避船散凫鹥。

尘中有异境，十里青玻璃。高塔忽招人，湖边日未低。
怡怡堂
谢一夔（明代）

故家文献存，闾巷耸乔木。前人扬休光，后嗣播清馥。

乐有贤弟昆，天伦恩爱笃。坚刚丽水金，温润昆山玉。

凤雏自飘翩，龙驹恣驰逐。越中见两何，洛下羡二陆。

友弟亢宗盟，光华耀邦族。醉后奏埙篪，闲余亲简牍。

孔怀义不忘，既翕诗常读。峨峨峙崇阀，渠渠建夏屋。

欢然一室中，和气兆景福。
闻竺寺迎号服因成口号
释绍昙（宋代）

丝客纷纷鼓乱挝，两山迎接赐衣来。
白云恐污山翁耳，重锁此门不放开。
湖州歌九十八首·其二十八
汪元量（宋代）

官军两岸护龙舟，麦饭鱼羹进不休。
宫女垂头空作恶，暗抛珠泪落船头。
愁
晁说之（宋代）

扬州枉矢何时弭，涿野蚩尤尚未俘。
底处愁城能著我，风为愁骑雨愁车。
武陵春 乍雨乍晴
黄永（清代）

为怕日光争欲雨，雨过日偏明。半栏斜照忽雷声。

晴雨总无凭。

却似萧郎多薄幸，归去又还行。薄幸从天教得成。

天也忒无情。
兰溪烟柳
苏再渔（清代）

章台分得绿阴娇，摇曳兰溪几万条。晚雾浅笼莺语滑，暮烟斜系马蹄遥。

迷离两泪含新眼，淡荡风情约舞腰。珍重弗令攀折去，好看飞絮满溪桥。
送张公子省亲之南都
苏仲（明代）

昂昂匹马张公子，路入东风紫翠岑。椿府久悬南海梦，萱花应慰倚门心。

两朝太仆声光远，千载传家世系深。戏彩到时还浪兴，秣陵风景纵君吟。
送高孔明贡元朝京
林景清（明代）

大明启文运，奎光烛寰区。六经脩治教，四海宗唐虞。

英才育庠序，科贡惟两途。岁时重遴选，济济登天衢。

伟哉高夫子，世业称名儒。穷经务深造，秉志怀远图。

场屋屡弗利，乌兔惊奔趋。楚山隐良璞，沧海遗明珠。

秋来忽充贡，别我游皇都。孤舟舣江曲，情深倒玉壶。

蘋花弄秋水，霜叶飒高梧。执袂忍分手，感时心转孤。

去去勿淹滞，金门曳长裾。
淡北八景 其六 芦洲泛月
林逢原（清代）

一棹空明趁晚潮，木兰舟在镜中摇。数声渔笛沧浪晚，十里芦花渚国遥。

片席盟鸥如此水，断篷过雁可怜宵。分明七二湾头月，今夕相随上画桡。
点绛唇（庚戌生日）
程大昌（宋代）

春草池塘，茸茸短碧通芳信。更饶华润。不解膏霜鬓。

池上诗翁，别带超遥韵。阳和进。香苞翠晕。物物皆沾分。
句
李若水（宋代）

蛩声千里暮，雁影一天秋。
代赠
吕本中（宋代）

十年流落漫西东，想见谢家林下风。晋邑自思栾孺子，鲁儒空望叔孙通。

风花已分飘藩外，玉树何情著土中。纵有春梢堪寓目，却无人面与争红。
浮梁舟行
赵公豫（宋代）

一棹沿溪上，沙明水更清。迷濛细雨湿，起落片帆轻。

磐石中流出，新篁远岸生。客心无所系，閒坐听春莺。
送卫清叔著作提举淮东
楼钥（宋代）

羡君持节拜庭闱，未老双亲看彩衣。
若过盖公烦问信，坐曹日念旧游稀。
春日幽居示仲固彦冲十绝
胡寅（宋代）

微茫烟溆见人家，四合青山雨遍遮。
画出江乡二三月，河豚安得配芦芽。
花心动（蜡梅）
王诜（宋代）

春欲来时，看雪里、新梅品流珍绝。气韵楚江，颜色中央，数朵巧镕香蜡。嫩苞珠泪圆金烛，娇腮润、蜂房微缺。画栏悄，佳人道妆，醉吟风月。

淡白轻红谩说。算何事、东君用心偏别。赋与异姿，添与清香，堪向苦寒时节。但教开后金尊满，休惆怅、落时歌阕。断肠也，繁枝为谁赠折。
再过曹山示如老
孙觌（宋代）

不羡鹏飞运，聊随雁北还。扪天上何岭，犯雪过曹山。

偶到万里去，重来一梦间。观河见如旧，双鬓自斓斑。
在伯教授为考试之行不知其地漫成五诗送之
赵蕃（宋代）

已孤万古中秋月，为约黄花九日杯。
但得交情常旧雨，不辞尊酒理新醅。
牡丹和韵
苏轼（宋代）

光风为花好，奕奕弄清温。
撩理莺情趣，留连蝶梦魂。
饮酣浮倒晕，舞倦怯新翻。
水竹傍□意，明红似故园。
寄长蘅二首 其二
王志坚（明代）

吾观仕宦人，每每念丘壑。虽复非真实，兹意或间作。

譬如酒食困，番思茗饮乐。病苟稍稍去，旋复恣馋嚼。

嗟余困折久，甫得离蔬鳷。救口犹不遑，何遽厌杯杓。

念吾坚顽姿，本自甘濩落。兹游非得已，黾勉就人爵。

人生能几何，胡为久薰灼？宁为沙上鸥，无为笼中鹤。

山灵闻吾言，生平谨然诺。
值侯修学趣儒人稍急因遗莲花莲实西瓜于吾宗
曾丰（宋代）

绀色毬儿让水晶，味甘如蜜冷如冰。
香风飘满葵丘戍，散与鸮林解郁蒸。
入翠峰寺上西冈待月 其二
张海珊（清代）

夕景上东岭，暝色起诸壑。独立敛视听，无言合冥漠。

妙哉此寸敛，与月同一跃。玉宇开虚空，游氛扫尘廓。

下射三万顷，澒洞鱼龙作。仙风澹澹来，佐以诸天乐。
祁
沈与求（宋代）

了事痴人有底忙，箯舆勃窣到南冈。樵风槭槭群狙喜，山雨南南万木僵。

谷底暗分冰涧落，舍旁时度野梅香。殊方岁晚多悲感，归老丘园此计长。
挽马枢密母段氏
许月卿（宋代）

松冈新植泷丰碑，千古哀荣谁似之。训子断机霜雪冷，退朝犹似月星垂。

绿衣西府梅花落，素幄北堂萱草萎。何惜沙堤明日路，潘舆无复再来时。
题石水涧
陈抟（宋代）

银河洒落翠光冷，一派回环湛晚晖。几恨却为顽石碍，琉璃滑处玉花飞。
兰亭诗二首 其二
王羲之（魏晋）

悠悠大象运，轮转无停际。陶化非吾因，去来非吾制。

宗统竟安在，即顺理自泰。有心未能悟，适足缠利害。

未若任所遇，逍遥良辰会。三春启群品，寄畅在所因。

仰望碧天际，俯磐绿水滨。寥朗无厓观，寓目理自陈。

大矣造化功，万殊莫不均。群籁虽参差，适我无非新。

猗与二三子，莫匪齐所托。造真探玄根，涉世若过客。

前识非所期，虚室是我宅。远想千载外，何必谢曩昔。

相与无相与，形骸自脱落。鉴明去尘垢，止则鄙吝生。

体之固未易，三觞解天刑。方寸无停主，矜伐将自平。

虽无丝与竹，玄泉有清声。虽无啸与歌，咏言有馀馨。

取乐在一朝，寄之齐千龄。合散固其常，修短定无始。

造新不暂停，一往不再起。于今为神奇，信宿同尘滓。

谁能无此慨，散之在推理。言立同不朽，河清非所俟。
谢李輈再到
孟郊（唐代）

等闲拜日晚，夫妻犹相疮。况是贤人冤，何必哭飞扬。

昨夜梦得剑，为君藏中肠。会将当风烹，血染布衣裳。

劳君又叩门，词句失寻常。我不忍出厅，血字湿土墙。

血字耿不灭，我心惧惶惶。会有铿锵夫，见之目生光。

生光非等闲，君其且安详。
送詹道子教授奉祠养亲
范成大（宋代）

新安学宫天下稀，先生孝友真吾师。
斑衣误作长裾曳，二年思归今得归。
牋词上诉人叵挽，玺书赐可群公叹。
青山百匝不留人，空与诸生遮望眼。
白云孤起越南天，向来恨身无羽翰。
下马入门怀橘拜，身今却在白云边。
鹤发鬖鬖堂上坐，儿孙称觞妇供果。
世间此乐几人同，看我风前孤泪堕。
一杯送舟下水西，我欲赠言无好词。
径须唤起束广微，为君重补南陔诗。
岐阳蒙相国对宅因抒怀投献
吴融（唐代）

风有危亭月有台，平津阁畔好裴回。虽非宋玉诛茅至，

且学王家种竹来。已得静居从马歇，不堪行色被蝉催。

故园兰菊三千里，旅梦方应校懒回。
洛中偶作（自此后在东都作）
白居易（唐代）

五年职翰林，四年莅浔阳。一年巴郡守，半年南宫郎。

二年直纶阁，三年刺史堂。凡此十五载，有诗千馀章。

境兴周万象，土风备四方。独无洛中作，能不心悢悢。

今为青宫长，始来游此乡。裴回伊涧上，睥睨嵩少傍。

遇物辄一咏，一咏倾一觞。笔下成释憾，卷中同补亡。

往往顾自哂，眼昏须鬓苍。不知老将至，犹自放诗狂。
游象罔亭偶成二绝
韩维（宋代）

竹色隐波流不去，莲香浮坐断还闻。
诛茅结宇才方丈，占尽清风与白云。
八月十四日夜作
韩驹（宋代）

三更欲眠灯挂壁，被冷何曾双脚直。西风一夜枕边鸣，令我下床三叹息。

君莫悲秋且自悲，朱颜白发来相随。天公造作悲欢事，要令百岁如狂痴。

达人大观无不可，岂合坐受天公欺。我惭无处看明月，一掌荒庭秋草没。

去年忆上黄神山，笑看万里清光发。
题秋月上人所藏洞庭秋月图
邓雅（元代）

君山木落洞庭秋，今古无穷水自流。明月一轮天宇静，定中疑是泛虚舟。
辟支塔
杨蟠（宋代）

佛心随处见，层出更分明。
不用催灯火，天高月白生。
丁巳启建二首
刘克庄（宋代）

有意祝灵椿，无堪献野芹。
玉杯真缪巧，金镜最忠勤。
句
张窈窕（唐代）

满院花飞人不到，含情欲语燕双双。（《春情》，

见《吟窗杂录》）
高车阁上
杨怀清（清代）

独从秋色里，走马上高台。山势连云起，江声抱雨来。

昔闻王粲赋，今乏贾生才。翘首看黄鹄，何劳燕雀猜。
走笔和孔纯老催诗债次韵
王之道（宋代）

闭门对客总言诗，淹速由人敢预期。思若涌泉誇往哲，文如翻水擅当时。

年成定见争称善，月鍊悬知斗出奇。疾似枚皋何足道，汉朝终贵长卿迟。
残岁即事 其六
王彦泓（明代）

手提金箸拨炉红，暗教恩私一岁中。首忆惊心试灯夜，一声轻嗽画屏东。
闰九月晦日登舟二首
宋祁（宋代）

二山皆在眼，未忍去淮津。
三宿宁无恋，况非桑下人。
临江仙又一体·集南唐李后主句
吴庆焘（清代）

蓬莱苑闭天台女，蝶翻轻粉双飞。荫花楼阁漫斜晖。

别来春半，留待舞人归。

雕阑玉砌应犹在，新愁往事无穷。莫翻红袖过帘栊。

暂时相见，昨夜梦魂中。
葺东斋
苏辙（宋代）

敝屋如燕巢，岁岁添泥土。
泥多暂完洁，屋老终难固。
况复非吾暂，聊尔避风雨。
图书易新幌，几杖移故处。
宵眠不择安，鼻息若炊釜。
儿孙喜相告，定省便蚤莫。
我生溪山间，弱冠衡茅住。
生来乏华屋，所至辄成趣。
苦恨无囊金，莫克偿地主。
投老付天公，著身岂无所。
分梦泉
周文璞（宋代）

偷得两泓清，同他猿鸟吃。
上下泉边身，上下床上客。
相对各相忘，山中小花白。
汉宫春 海上醉赠王梦湘
程颂万（清代）

黄歇浦边，问四洲人在，何者为公。歌镂一时相遇，插帽花红。

悬河出口，似倒翻、海上奇峰。正几日、明光献赋，笔端横截长虹。

十载蓟云湘月，有狂名道子，子亦闻侬。日边此去万里，愁坠蛟龙。

今宵醉耳，倚双鬟、磨墨帘栊。到明日、黑风吹汝，那分南北西东。
赠山阴崔明府
方干（唐代）

用心何况两衙间，退食孜孜亦不闲。压酒晒书犹检点，

修琴取不似交关。笙歌入夜舟中月，花木知春县里山。

平叔正堪汤饼试，风流不合问年颜。
瀛洲亭
叶梦鼎（宋代）

汝城高处著危阑，人在苍寒缥缈间。下瞰无边春境界，西来第缈处江山。

酒拈重碧酣诗思，柳曳轻黄入笑颜。阁老可能专此胜，蛾眉花底又催班。
题濂溪旧隐
胡居仁（明代）

绀寒清洁古濂溪，缅想当年有道居。学贯天人纯性命，理原大极著图书。

光风霁月心无累，胜水佳山意有馀。香郁溪连庭草翠，圣贤高致后人庐。
和饮酒二十首初夏天气微热方不欲饮偶龚仲和
唐时升（明代）

避焚于水涘，避溺于山隅。
此计未必然，忧患实多途。
前为荣贵引，后有贫贱驱。
所以达者心，止足不愿余。
仲蔚今何归，吾欲从之居。¤
斋居感兴二十首 其五
朱熹（宋代）

泾舟胶楚泽，周纲已陵夷。况复王风降，故宫黍离离。

玄圣作春秋，哀伤实在兹。祥麟一以踣，反袂空涟洏。

漂沦又百年，僭侯荷爵圭。王章久已丧，何复嗟叹为。

马公述孔业，托始有馀悲。拳拳信忠厚，无乃迷先几。
挽南涧先生三首
赵蕃（宋代）

寂寞溪南路，于今忍重经。
东来待樽俎，南去哭丹青。
四裔传碑版，谁人作志铭。
屏山空矗矗，涧水暗泠泠。
寿定叟弟
张栻（宋代）

为邦和气满乡闾，袖手还家乐有余。
案上简编元好在，闲中日月更宽舒。
功名且要身长健，寻尺何求计不疎。
好泛菊英斟寿酒，扁舟吾欲赋归欤。
道中思庐山
岳珂（宋代）

庐山三百里，巨浸压宫亭。
势接九江汇，峰连万古青。
渊源开道术，哤幻杂仙灵。
厚地蟠奇秀，雄标动杳冥。
浓岚晨历历，流水夜泠泠。
雪拥琼瑶障，花繁锦绣屏。
吾居尝静对，亲处异空聆。
瀑布手自酌，斜川身所经。
龙渊敲短策，鸟道绝危陉。
正派尊涵泳，高山有典型。
揭来三涉径，知阅几周星。
白傅松犹在，陶潜菊未零。
坚高思并辙，今古共忘形。
便拟安圭窦，终期老涧坰。
忽严大君诏，言驾小侯軿。
一别门垂柳，重鸡肉阶蓂。
出山羞小草，浮海又流萍。
颇觉登山屐，翻成泛宅舲。
回头看豹雾，望眼隔鸾汀。
纵抱知还志，何时振倦翎。
许发运待制见过夜话
梅尧臣（宋代）

许公运国储，岁入六百万，
上莫究所来，下莫有剥怨。
十年无纤乏，功利潜亦建。
昨除侍从官，卿为磨世钝。
比於以舌得，此岂愧物论。
较量多少间，未足数刘晏。
大计苟窘费，曷不使预筭。
欲倍即能倍，但勿惑谤讪。
扰民可以夺，食官可以窜。
要付与权衡，一切出果断。
呜呼任智力，长短固有限。
制财犹制合，太甚则生乱。
公譬淮阴侯，多多自益办。
我今听甚谈，夜去为扼腕。
书之俟采诗，咨访不可缓。
送李翱
韩愈（唐代）

广州万里途，山重江逶迤。行行何时到，谁能定归期。

揖我出门去，颜色异恒时。虽云有追送，足迹绝自兹。

人生一世间，不自张与弛。譬如浮江木，纵横岂自知。

宁怀别时苦，勿作别后思。
澄江八景 其四 孤山钓月
俞远（元代）

大江春石是孤山，山下渔人戴鹖冠。花发广陵忌捩拖，水吞云梦好持竿。

珠光电转龙堂昼，玉屑空飞兔臼寒。一曲菱歌歌遽止，冯夷按节鼓狂澜。
省斋上人雨阻中峰
逸云（清代）

锡驻近云霄，中峰一径遥。林花经雨润，岩雪到春消。

风竹频萧瑟，烟峦自暮朝。不知溪畔路，新涨夜平桥。
高山堂和节度使梁公韵
史安之（宋代）

阁凭嵬构敞杆扃，一望尘凡目暂醒。
岩嶂远供千叠翠，松篁还耸四时青。
登临雅爱恣吟笔，图画尤宜作座屏。
我欲从君游未得，壮心方欲翥南溟。
送杨渥赴西安主簿
蔡襄（宋代）

余思去夏还瓯闽，温风赤日争陶蒸。
舟行夜寄浙江稜，江涛汹涌来相仍。
雷电翕虩蛟螭腾，方床竹簟寒生冰。
上陇西去景色澄，青山两向水一絙。
猿鸟啼叫交酬应，晚樵出雾鱼投罾。
脱离滓浊跻陵兢，造托微波讯严陵。
清遐可使贪者懲，山穷水尽乃攀登。
烂柯岩岫孤崚嶒，幽邃闚瞩崖险凭。
少留观爱喜莫胜，子官其间良足称。
子材又美神粹凝，万象态度遭披凌。
吟咏设写逾画缯，当有味者论淄渑。
今予痴仕如秋蝇，飞尘满耳汗浃膺。
闻子大艑行可乘，骨目森竦神虑兴。
子姑去嗟予未能，送子一念魂九升。
同吴迪吉汪信民游西塔寺分韵赋诗以荷花日落酣为韵探得荷花字 其一
谢逸（宋代）

曲肱清梦残，晓鼓喧鸣鼍。披衣步庭除，白露倾圆荷。

俄闻剥啄声，佳客来相过。为言城市喧，邀我游山阿。

步入青莲界，诸峰郁嵯峨。清香郁软语，竟日同婆娑。

吾人嗜好僻，与世殊臼窠。兹游慎勿广，恐为俗客呵。
柳
罗绍威（五代）

妆点青春更有谁，青春常许占先知。亚夫营畔风轻处，

元亮门前日暖时。花密宛如飘六出，叶繁何惜借双眉。

交情别绪论多少，好向仁人赠一枝。
中洲处士折梅花并新语为赠率易鄙句为谢
叶适（宋代）

中洲之中十树梅，蟠枝着地照蒿莱。
即非无主凭谁伴，自不冲寒要早开。
午蝶只随游子意，暮笳难写遁夫哀。
幽怀寂寂天应笑，插向归帆雪满桅。
和曾谹父庚伏书怀六首
王洋（宋代）

仙翁服食久遗年，且作童儿戏眼前。
井上辘轳休轧轧，檐间风露自溅溅。
六月六日侄孙辈同食大麦二首
钱时（宋代）

冬春饿骨委寒波，宿麦离离奈尔何。
此日一餐虽志喜，愧无膏泽汗颜多。
相和歌辞。江南曲
韩翃（唐代）

长乐花枝雨点消，江城日暮好相邀。

春楼不闭葳蕤锁，绿水回通宛转桥。
归田 其三
刘曾璇（清代）

一从归竹社，外事不相关。早起觉日长，宽然有余闲。

兀坐南窗下，恍游云水间。取我旧时业，一字严增删。

聊以遣岁月，敢说藏名山。
卜算子
蔡伸（宋代）

风雨送春归，寂寞花空委。枝上红稀地上多，万点随流水。

翠黛红春愁，照影临清泚。应念韶华惜蕣颜，洒遍胭脂泪。
同友人舟行游台越作
李白（唐代）

楚臣伤江枫，谢客拾海月。
怀沙去潇湘，挂席泛溟渤。
蹇予访前迹，独往造穷发。
古人不可攀，去若浮云没。
愿言弄倒景，从此炼真骨。
华顶窥绝溟，蓬壶望超忽。
不知青春度，但怪绿芳歇。
空持钓鳌心，从此谢魏阙。
夜坐再用韵二首
裘万顷（宋代）

家有辋川集，人如王右丞。
琴书多暇日，觞咏尽高朋。
拟脱云山屐，来分夜案灯。
新诗要传写，病眼任瞢腾。
题姚叙卿凤麓草堂
欧大任（明代）

凤凰台倚帝城隅，五马归来宅一区。兴寄自堪同谢傅，隐居何以学王符。

航临骠骑新成馆，苑接江潭半带湖。谁为清时频劝驾，十年功已赋三都。
和元长暮春
赵鼎（宋代）

坐叹空山落景催，几时江上叶舟回。初无妙术留春住，强觅馀舟傍酒来。

体力寒多便故絮，齿牙衰甚怯新梅。秦川洛水繁华事，白首天边共此杯。
即事十二首 其十二
李光（宋代）

潮平贾客输蛮货，日晚邻翁约胜游。月黑无人来打水，喧呼长怕五更头。
蔡州叶翰林寄示近诗次韵八首 其二
程俱（宋代）

行云本无心，虚舟但乘流。主人非逋客，不使芳杜羞。

鸣驺入山谷，黾勉赴所求。明知廊庙具，岂为猿鹤留。

朝来尺素书，联翩自岩丘。平安喜筠柏，宁论橘千头。

岂无木石居，吾非若人俦。既与世同乐，那容不同忧。
吴宫
李商隐（唐代）

龙槛沉沉水殿清，禁门深掩断人声。
吴王宴罢满宫醉，日暮水漂花出城。
眼儿媚 书唐伯虎所画美人
徐渭（明代）

吴人惯是画吴娥。轻薄不胜罗。偏临此种，粉肥雪重，赵燕秦娥。

可是华清春昼永，睡起海棠么。只将秾质，欺梅压柳，雨罢云拖。
绝句六十四首
张伯端（宋代）

用铅不得用凡铅，用了真铅也弃捐。
此是用铅真妙诀，用铅不用是诚言。
酷热
刘攽（宋代）

坚冰念阳和，广莫思柔风。天事有驯致，星火俄复中。

飞乌炎千里，羲叔顿六龙。焚林堕翱翔，沸鼎愁噞喁。

路傍在家田，伛偻头白翁。恶木不得息，百亩为己功。

如何富贵人，方借明光宫。
忧且吟
张融（南北朝）

鸣琴当春夜，春夜当鸣琴。
羁人不及乐，何似千里心。
宾雁
韩琦（宋代）

候时宾雁觉秋分，便委胡霜溯楚氛。一片画屏横远岫，几行书字帖轻云。

信通离阔诚虚语，声到英雄似不闻。莫趁衡阳恋闲暖，南儿矰缴正纷纷。
赠谢氏堂前灵芝 其二
王希文（明代）

羡君多善庆，瑞气郁成霞。所以九茎秀，结为五色葩。

卿云覆以盖，珠露蔼如花。谁谓无根产，芝兰自昔誇。
广平马怀素寓居姑苏雨中见过
萨都剌（元代）

湖海相逢若弟昆，丈夫志气共谁论。江山如此苦多梦，风雨萧谁忽过门。

为客尚嫌吴俗薄，哦诗久别楚音存。明朝北固楼中去，共听江声倒百樽。
步虚词二首 其一
朱熹（宋代）

扉景廓天津，空同无员方。丹晨舞七气，朵秀东渟房。

餐吐碧琳华，仰噏飞霞浆。竦辔绝冥外，眄目抚大荒。

策我绿轩軿，上际于浪沧。神钧亦寥朗，晻霭晨风翔。

养翮尘波里，纵神非有亡。一乐无终永，千春讵能当。
易州登龙兴寺楼望郡北高峰
贾岛（唐代）

郡北最高峰，巉岩绝云路。朝来上楼望，稍觉得幽趣。

朦胧碧烟里，群岭若相附。何时一登陟，万物皆下顾。
题大理黄主簿湖上高斋
刘长卿（唐代）

闭门湖水畔，自与白鸥亲。竟日窗中岫，终年林下人。

俗轻儒服窗，家厌法官贫。多雨茅檐夜，空洲草径春。

桃源君莫爱，且作汉朝臣。
秋夜宴临津郑明府宅
杜审言（唐代）

行止皆无地，招寻独有君。
酒中堪累月，身外即浮云。
露白宵钟彻，风清晓漏闻。
坐携余兴往，还似未离群。
俨山春晓二首 其二
陆深（明代）

初有江山胜，况逢花柳春。晓云含宿雨，暖吹约轻尘。

树里看孤棹，烟中辨四邻。几年京国梦，唤醒爱閒身。
用常甫元韵寄彭泽曾移忠
孔平仲（宋代）

清秋古邑气象开，健令曳组从南来。渊明已往狄公死，继有贤者荒山隈。

九江安流息骇浪，百里和气迎新雷。积年逋事一朝决，落笔翩翩何快哉。

幽潜曲折皆照见，正以宝鉴悬高台。古称岂弟民父母，君视百姓犹婴孩。

近来俗吏狃文法，往往习尚以利回。惟君用心知自性，造次所发皆矜哀。

政成讼简当暇日，间或吟诗持酒杯。

言辞泠泠韵不俗，识子眉宇无纤埃。长篇示我已踰月，诗债甚久烦君催。

我如荒田废耕垦，嘉谷不植岁且灾。为君游顽揠枯槁，满把所收惟草莱。

金山万丈绝梯级，手聚沙砾空成堆。龙鳞难攀徒自苦，狗尾强续良可咍。

想君风采方引领，忽见溯浪停高桅。迎门倒履喜如沃，相与一笑倾新醅。

曹亭孤峙眺回远，杖策共寻幽磴苔。诸峰积雪倚天白，此处酬唱须清才。

老鸡爪嘴未易犯，敛翅避子甘低徊。
恒河
彭汝砺（宋代）

恒河世界浮沤上，漭漭众生久流浪。老蚕作茧自纠缠，枯木生虫不相放。

止止灵泉风震荡，昭昭惠日云遮障。却语诸人莫惆怅，烦恼菩提同一相。
癸未游杭作口号十首因事怀旧杂以俚语不复诠择 其六
俞德邻（宋代）

衮绣三朝迈等伦，曾将双美绘麒麟。当年早共赤松去，未必清漳见逐臣。
丹阳送韦参军
严维（唐代）

丹阳郭里送行舟，一别心知两地秋。
日晚江南望江北，寒鸦飞尽水悠悠。
登崇阳县美美亭
张咏（宋代）

万象盘回处，年来此创亭。
喧阗当邑地，清绝倚禅扃。
砌迥波流当，窗凉洞壑青。
人家晴渡口，渔钓暖沙汀。
岸竹风成韵，皋禽晓囇翎。
栽花多是药，题壁半书经。
远客凭销恨，高僧与勒铭。
扫苔朝复暮，闲日醉还醒。
不可穷吟思，将须列画屏。
浮虚莫轻赏，美美独丁宁。
次韵黎师侯登王叔武文昌阁看雪
许及之（宋代）

春雪如过客，所止留莫住。但见空中驰，机心逐鸥鹭。

度腊凛馀寒，同云忽朝聚。乍看鲛泣珠，渐觉柳飘絮。

少焉有矜色，琼枝斗玉树。登临须胜流，著我觉形污。

北山鲜明姿，爱客急修具。坐间两荆州，翛然隐风度。

更著老弥明，清谈屋瓴注。客醉主亦欢，主醉客即去。

剥啄凤沼来，忽得石鼎句。便可当画图，却将醒眼觑。
青宫受宝朝贺日次韵 其九
吴当（元代）

殿阁薰风奏舜弦，大明宫树不凝烟。圣人恭默惟思治，日历凭谁细细编。
明发曲坑二首
杨万里（宋代）

露草欣逢晓日新，各将珠琲斗呈珍。
红光影里如何拣，颗颗圜明颗颗匀。
送彦礼弟赴歙尉四首 其四
张纲（宋代）

空诗羞涩送君行，老病难堪叙别情。天假吾年未填壑，它时犹及问归程。
昨日绝湖颇危追赋二诗 其二
赵蕃（宋代）

鄱之为险旧知名，盗夺渔侵恃以成。波静宴安犹几席，风来汹涌甚戈兵。

欲知舟楫洄沿趣，都在溪山表里清。明日馀干又维缆，诵诗还是忆长城。
数日不出门偶赋
陆游（宋代）

衰甚身如作茧蚕，经旬不省出茅庵。
老僧遣信分茶串，隐士敲门致酒甔。
看鹤松阴赏高洁，疏泉石罅得清甘。
地偏心远无车马，赖有吾儿与剧谈。
机舂潺湲力
林希逸（宋代）

机事嗟何巧，空村不住舂。潺湲因借力，俯仰若为容。

尽日劳双杵，疏泉隔几峰。无人长轧轧，助我为淙淙。

碓下僧长喜，溪边妇亦慵。香厨炊已办，时倩野云封。
题钱知监东皋别业
封万里（宋代）

别墅连城郭，超然远垢氛。蚌明宵阁见，鹤唳晓堂闻。

翠滴阶前露，红铺水上云。悠悠持禄者，应愧不如君。
戊子继武川刘抟霄韵
耶律楚材（元代）

不得吾山卧翠霞，西行行遍海之涯。火风地水虽非我，南北东西总是家。

驿骑亲驰涉弱水，星轺躬驾过流沙。惟期圣德渐遐迩，不惮龙庭万里赊。
后月蚀诗
李传元（清代）

我作《月蚀诗》，体效玉川子。客诵为胡卢，子言无乃俚。

天空有闇虚，径直十万里。望舒经其间，如暍就阴翳。

月体万里馀，妖蟆胡能噬。虾蟆既蚀月，应亦食大地。

后土入蟆腹，含生将焉止。主人起谢客，大小何可泥。

不闻瞿昙钵，滉漾容海水。亦有净名庐，狮座昆仑比。

蚁穴擅侯王，蚊睫驰九轨。一粟容大千，大千一稊米。

莫大于秋豪，天地乃至细。大块一馎饦，食者京垓秭。

厥灵为裸虫，其蠢为蝼蚁。人虫又相食，巧历不可纪。

胡独靳饥蟆，偶动子公指。我思虾蟆肠，清虚绝泥滓。

既能吞曜灵，亦必有城市。虽无八极宽，应殊五浊世。

蛣腹蟹为巢，马腹蛇作肆。螺腹素女游，鱼腹屈原喜。

方当招饥蟆，厉斧凿其齿。逍遥彭亨中，绝胜掩藟梩。
无题·飒飒东风细雨来
李商隐（唐代）

飒飒东风细雨来，芙蓉塘外有轻雷。
金蟾啮锁烧香入，玉虎牵丝汲井回。
贾氏窥帘韩掾少，宓妃留枕魏王才。
春心莫共花争发，一寸相思一寸灰！
止庵
叶茵（宋代）

时事艰难路险巇，得来名利亦何为。
赵州茶罢速归去，莫待钟鸣漏尽时。
西南诸土司以容美永顺为强盛连朝经其旧居赋诗以志率服 其三
商盘（清代）

来凤山连贺虎坪，寂寥遗宅尚分明。曾无上将坑降卒，岂有王师敌冠兵。

赤狄乌孙齐纳款，渠探回纥早输诚。参军蛮府萧间甚，勒马题诗滴博营。
拟寒山寺 其七十六
释怀深（宋代）

人身如假借，其势岂能久。镜中儿时面，转眄成老丑。

安得闲日月，与人斗棋酒。不能求放心，处处随物走。
减字木兰花
朱敦儒（宋代）

今年梅晚。懒趁寿阳钗上燕。月唤霜催。不肯人间取次开。

低鬟掩袂。愁寄玉阑金井外。粉瘦香寒。独抱深心一点酸。
寄石头志庵主
释德洪（宋代）

世途崄巇鼻先酸，折脚铛寻稳处安。谁见睡馀闲振策，松风吹耳夜涛寒。
夕阳洞
佚名（唐代）

顺山高几许，亭亭似人蹲。左右自回抱，抱中有清源。

异石匝阶自，巉巉快四轩。凭几见城邑，一峰当石门。

自从得兹洞，爱之忘朝昏。吾欲老于此，便为海阳人。

谁为高世者，与我能修邻。
湘中别成威闍黎
李群玉（唐代）

至哉彼上人，冰霜凛规则。游心杳何境，宴坐入冥默。

解空与密行，名腊信崇德。吐论驾秋涛，龙宫发胸臆。

群迷行大夜，浩浩一昏黑。赤水千丈深，玄珠几人得。

持杯挹溟涨，至理安可测。宁假喻芭蕉，真成嗅薝卜。

松声扫白月，霁夜来静域。清梵罢法筵，天香满衣襋.

何方济了岸，祗仗慈航力。愿与十八贤，同栖翠莲国。
妙喜寺高房期灵澈上人不至，重招之一首
皎然（唐代）

晨起峰顶心，怀人望空碧。扫雪开寺门，洒水净僧席。

言笑形外阻，风仪想中觌。驰心惊叶动，倾耳闻泉滴。

岂虑咆虎逢，乍疑崩湍隔。前期或不顾，知尔隳常格。

如今谁山下，秋霖步淅沥。吾亦聊自得，行禅荷轻策。

松声畅幽情，山意导遐迹。举目无世人，题诗足奇石。

贫山何所有，特此邀来客。
姑苏台
罗隐（唐代）

让高泰伯开基日，贤见延陵复命时。

未会子孙因底事，解崇台榭为西施。
花草合幅为朱熊题
姚燮（清代）

苕水长房吾旧友，海红点染曼陀手，玉茗仙人佩华绶。

缦翁风骨老益苍，为余曾写姑射妆，此笔亦似忘庵王。

休文用笔主瘦劲，纸帐纤魂摄明靓，折腰哆口岂其病？

小海胎息南田翁，倾朱调粉无不工。双蓓弹指重台红，玉环浅笑宜春风。

子祥亦是萟林妙，手割苍云来鹤峤，青凤灵符逊奇峭。

梦泉六法素高洁，千金宝此五龙玦。物得所主等绰楔，我为题诗补其缺。
郊庙朝会歌辞建隆乾德朝会乐章二十八首
佚名（隋代）

席卷定巴邛，西遐尽率从。
岷峨难负阻，江汉自朝宗。
述职方舟集，驱车九折通。
粲然书国史，冠古耀由功。
句
释希昼（宋代）

芳树侵云老，孤泉落石危。
偈颂一百六十首 其三十五
释宗杲（宋代）

身口意清净，是名佛出世。身口意不净，是名佛灭度。
次韵王仲弓赠史得之
苏过（宋代）

春风回东皋，春雨湿田舍。芒鞋问脩竹，小圃条疏柘。

史侯得此趣，十年官早谢。定知猿鹤怨，衣绣空行夜。

世无摩诘手，谁见辋川画。且复浮沉游，款段聊叱咤。
用子蔺韵赋九日小酌
王之道（宋代）

春日归来忽重九，潦旱相仍岁无有。
许前岩桂独青青，此意於人亦良厚。
欲酬佳节拚一醉，会有白衣来送酒。
须臾肴核第罗列，无蟹犹空把螯手。
坐来灵雨洒珠玑，洗出湖山竞高秀。
三公在望无百里，咫尺银民间拥共后。
长篇落纸箭离筈，大白浮醪檐注溜。
细看黄菊与红茱，想像年时还话旧。
登高何必须人扶，我有筇杖颇坚瘦。
明朝写出醉中语，牵帅不知谁唱首。
送玉汝
梅尧臣（宋代）

谈笑去拘忌，乃见相与深。
风骚得往返，但见非知音。
明日车马北，岂不动离襟。
春风蘼芜绿，别恨生遥岑。
华州夜宴庾侍御宅（一作韩翃诗）
张继（唐代）

世故他年别，心期此夜同。千峰孤烛外，片雨一更中。

酒客逢山简，诗人得谢公。自怜驱匹马，拂曙向关东。
久雨
陆游（宋代）

梅天一日几阴晴，对酒无聊醉不成。
巧历莫能知雨点，孤桐那解写溪声。
林深鸟爵来无数，草茂锄耰去即生。
明日云开天万里，御风吾欲过青城。
二禽咏
方孝孺（明代）

鹊噪未足喜，鸦鸣未须忧。天道神且远，微物徒喧啾。

翰音善司晨，不免供肴羞。鹳鹤至高洁，所识惟林丘。

鸿鹄隘八荒，但为稻粱谋。文彩羡孔鸾，缯缴或暗投。

况彼鸦与鹊，志非众鸟俦。质陋羽翮短，云霄非所游。

性贪嗜饮啄，逐逐不自休。饥则摇口吻，向人如有求。

何能洞先几，兆与天心侔。祸福有定命，所致各有由。

人理固坦夷，鬼神良昧幽。苟中存仁义，自可无愆尤。

何须浪悲喜，为禽鸟诳诪。来夤慰韩愈，恶声感黄州。

好怪失所守，二子非英流。吾方友千古，远法孔与周。

考祥视素履，乐道以夷犹。
熙宁中朝会三首 其二 再举酒用《嘉禾》。
郊庙朝会歌辞（宋代）

彼美嘉禾，一茎九穗。农畴告祥，史牒书瑞。击壤欢歌，如京委积。

留献春种，昭锡善类。
客有问吾邑者书此答之
孙原湘（清代）

软红尘里小蓬莱，画阁文疏对岸开。七水流香穿郭过，半山飞岸进城来。

酒多按节倾家酿，花不论钱遍地栽。莫笑耕夫多识字，梁时便有读书台。
喜雨诗
张昭远（宋代）

祷旱何妨抵死求，分明在处有神湫。
只消一念精诚格，立使风雷布九州。
李氏园林卧疾
孟浩然（唐代）

我爱陶家趣，园林无俗情。春雷百卉坼，寒食四邻清。

伏枕嗟公干，归山羡子平。年年白社客，空滞洛阳城。
题吴仲类冰玉山房六景 其一 凝碧楼楼外多竹
邓云霄（明代）

碧玉荫珠箔，风窗四面凉。君看楼下水，咫尺到潇湘。
橹声
崔涂（唐代）

烟外桡声远，天涯幽梦回。争知江上客，不是故乡来。
侵晓书怀四绝句
刘学箕（宋代）

石泉宵泠泠，清响杂寒吹。
恍惊山雨来，醒我一觉睡。
江浯溪别归祁门惜阴院三十四韵
卢宁（明代）

浯溪道人洁且脩，祁山未琢青环璆。手持道录湖海游，褒衣博带澄双眸。

不说羲轩与文周，洙泗濂洛俱浮沤。阳明倡道跨东瓯，良知独致树旌斿。

心性主张与动谋，知行齐举圣域优。南峻江门嘉会楼，心无忘助得千休。

新泉正派江汉流，石城遥访横扁舟。今贤岂不古圣侔，道本一致无薰莸。

要知博约浚源头，虞夏咨命垂鲁邹。请君祖述古尼丘，泰山沧海难比犹。

鞭农驾昊凌千秋，汗颜哀定走嬴刘。何闻董葛到韩欧，宿病元从寡欲瘳。

师心持志回万牛，照乘明珠肯暗投。君行把袂重绸缪，新都暇日辨龙虬。

惜阴院宇清以幽，何年建此追前脩。忧勤当是禹王俦，再来示我莫大猷。

听调天鼓帝乐御玄洲，那数穷檐委巷弹箜篌。
甲子中秋周斗文自四明访余镜园投赠新诗留酌赋答
邓云霄（明代）

客来曾泛镜湖舟，又对银塘水镜幽。乌鹊一枝经几匝，骊珠千镜向予投。

杯倾五夜从沾露，月到中天始判秋。桂影婆娑低可掇，何人能作广寒游？
潮阳八景 其四 灵山留衣
吴仕训（明代）

一衣一钵是禅装，何事留君云锦裳。城郭山林浑不异，空馀神木不为梁。
西江月
惠洪（宋代）

大厦吞风吐月，小舟坐水眠空。雾窗春晓翠如葱。睡起云涛正雾。

往事回头笑处，此生弹指声中。玉笺佳句敏惊鸿。闻道衡阳价重。
菩萨蛮
陈允平（宋代）

杏花枝上莺声嫩。凤屏倦倚人初困。金兽莫添香。香浓情转伤。

云沈归雁杳。绿涨江南草。独倚夕阳楼。双帆何处舟。
示元礼
陆游（宋代）

燕居侍立出扶行，见汝成童我眼明。
但使乡闾称善士，布衣未必媿公卿。
张主簿东斋
欧阳修（宋代）

官舍掩寒扉，聊同隐者栖。
浮流穿竹过，山鸟入城啼。
宾主高谈胜，心冥外物齐。
惟应朝枕梦，长厌隔邻鸡。
小园
陆游（宋代）

少年壮气吞残虏，晚觉丘樊乐事多。
骏马宝刀俱一梦，夕阳闲和饭牛歌。
感旧绝句
陆游（宋代）

美人传酒清夜阑，欲歌未歌愁远山。
蒲萄一斗元无价，换得凉州也是闲。
宿延平津
蔡襄（宋代）

鸣籁萧森万木声，浓岚环合乱峰青。
楼台矗处双溪会，雷电交时一剑灵。
晓市人烟披霁旭，夜潭渔火斗寒星。
画屏曾指孤舟看，今日孤舟在画屏。
和立之消梅
张耒（宋代）

木奴度淮辄为枳，后皇啬之理应尔。
青梅千里江南春，何时相逢车马尘。
我衰病齿不能酸，微香触鼻舌生泉。
想见曹瞒老狡狯，指林驻马三军前。
汝州北中呈遵北
陈渊（宋代）

青烟漠漠柳依依，落日云中雁北飞。咄咄书空谁的会，迟迟行北子同归。

桑阴盖地牛羊困，麦秀漫山鸟雀肥。向晚未知投宿处，败篱疏屋火烟微。
清平乐（次韵王武子寄远）
向滈（宋代）

离愁万斛。春思难拘束。瘦尽玉肌清彻骨。蹙损两眉秀绿。画屏罗幌输君。文鳞锦翼尤勤。长记酒醒香冷，笑将髻子隈人。
癸巳除夕偶成
黄景仁（清代）

千家笑语漏迟迟，忧患潜从物外知。
悄立市桥人不识，一星如月看多时。
时人为刘毕语
佚名（唐代）

刘郎中松树孤标，毕庶子松根绝妙。
水调歌头
李泳（宋代）

危楼云雨上，其下水扶天。群山四合，飞动寒翠落檐前。尽是秋清栏槛，一笑波翻涛怒，雪阵卷苍烟。炎暑去无迹，清驶久翩翩。夜将阑，人欲静，月初圆。素娥弄影，光射空际绿婵娟。不用濯缨垂钓，唤取龙宫仙驾，耕此万琼田。横笛望中起，吾意已超然。
送赵燮
晁补之（宋代）

赵侯慷慨诸公客，少日论兵今发白。
自言颇似鞴上鹰，老得一州聊锻翮。
送行谁复双眼青，断肠红颊倾渌醽。
停歌自解水苍佩，醉骑紫燕黄河冰。
偈颂七十二首 其四十三
释祖钦（宋代）

步行骑水牛，空手把锄头。人从桥上过，桥流水不流。

一理足，万事周。一尘起，大地收。机先别有活路，开口不在舌头。
辞草堂老师归闽
释慧空（宋代）

短筇初把探深深，展尽神机被陆沈。
搦杀未偿当日恨，翻身谁陆此时心。
不离左右金为土，别有生涯土作金。
既去后来应请问，莫言曾到此山阴。
王民山惠诗
薛嵎（宋代）

民山名字出，朋辈独推先。
不奉寒暄问，于今四十年。
传来诗似锦，倏去步如仙。
自古山林士，无营貌亦贤。
闻方广长老化去有作
张栻（宋代）

夜入精蓝意自真，上方一笑政清新。
山僧忽复随流水，可惜平生未了身。
余文特挽诗
洪适（宋代）

决科荣彩服，诺仕振芳埃。金玉胸怀好，珠玑言语堆。

一麾临白首，八载厄黄能。情话今陈迹，悲悰衮衮来。
五灵庙（庶使大明，流金齿国，道经于此）
曹庶（明代）

村南村北雨凄凄，五庙灵宫杨柳低。
十里江山和睡过，竹林深处午鸡啼。
次韵王民瞻
刘才邵（宋代）

野外萧条供给稀，愧烦车马顾柴扉。正怜习懒成痴钝，欲使乘柴试奋飞。

高义杉松度冰雪，好诗星斗转璿玑。如公亦岂宜深隐，早晚光芒动少微。
偈颂一百二十三首 其一一二
释普度（宋代）

震法雷，击法鼓。玉角金鳞，兴云吐雾。机前拶倒凌霄峰，大地撮来无寸土。

杀活全提，平欺佛祖。
空城雀
张时彻（明代）

空城索索，鼠穴狐栖。
白骨不葬，悲风凄凄。
嗟尔黄雀，何不去此逃？朝鸣啾啾，夕呼嗷嗷，慊慊长苦
饥，尔生一何劳。
雀闻心中苦，口噤不能语。
大泽饶风波，其上鸱鸢多。
东人挟弹，西家张罗，各自怀机智，爱惜田中禾。
覆车之粟人尚收，官仓之储宁汝由？何如霝蹋空城里，草
根木实无人主。
经年不见有行踪，蓬蒿跳踉谁禁汝。
蚩蚩尔黄口，慎莫生咨嗟。
待得毛羽成，努力自为家。
从驾幸少林寺
武则天（唐代）

陪銮游禁苑，侍赏出兰闱。云偃攒峰盖，霞低插浪旂。

日宫疏涧户，月殿启岩扉。金轮转金地，香阁曳香衣。

铎吟轻吹发，幡摇薄雾霏。昔遇焚芝火，山红连野飞。

花台无半影，莲塔有全辉。实赖能仁力，攸资善世威。

慈缘兴福绪，于此罄归依。风枝不可静，泣血竟何追。
送饶州张使君
姚合（唐代）

鄱阳胜事闻难比，千里连连是稻畦。山寺去时通水路，

郡图开稻是诗题。化行应免农人困，庭静惟多野鹤栖。

饮罢春明门外别，萧条驿路夕阳低。
咏蚊和韵
周馨桂（清代）

性习贪饕惯肆威，宵来成市便如归。同心恶自潜中引，得意鸣还饱后飞。

膏血不知人未竭，风霜那保命非微。今时处处皆君辈，也是苍天一化机。
中屠御史袖诗来访和韵以谢
王义山（宋代）

曾侍鹓行步赤墀，入山正为怕人知。
自惭不直百金伎，空有囊中药不龟。
权势
张耒（宋代）

权势世所重，桓温役孟嘉。
桓公自人雄，为下未足嗟。
颇怪蔡中郎，为董受疵瑕。
因之以取死，曾不念汉家。
士固感知己，尚安知其它。
搜牢则可诛，好邕自其佳。
畎亩十首 其一
王十朋（宋代）

畎亩有遗士，妄怀葵藿心。朝夕倾太阳，不耐氛秽侵。

肝胆有古剑，愿言决群阴。兹志尚郁郁，抱膝成悲吟。
酬颜生惠茶库纸
陈师道（宋代）

破卵剥膜肌理滑，削玉作版光气熏。
老子尚堪哦七字，阿买颇能书八分。
和人留题张相公庵
邵雍（宋代）

做了三公更引年，人间福德合居先。
结茅未尽忘君处，天上在嵩万岁前。
龟山水陆院
张耒（宋代）

院静步柏影，庭虚闻塔铃。
连龛香惨淡，古榜金青荧。
山背负华香，淮身朝广庭。
旛花龙护法，梁栋神扶倾。
缅怀开山人，天眼照废兴。
一庵檀施集，百堵神鬼惊。
支祁万古穴，石老深潭清。
坐令金仙力，镇此水府灵。
我来望春野，高阁近青冥。
白发老比丘，俯偻困逢迎。
岂无世外人，燕坐守无名。
重堂百僧会，合有菩萨行。
平生一鉢意，长岁百虑更。
狂逃不知返，胜地念浮生。
和周侍郎见寄
王起（唐代）

贡院离来二十霜，谁知更忝主文场。杨叶纵能穿旧的，

桂枝何必爱新香。九重每忆同仙禁，六义初吟得夜光。

莫道相知不相见，莲峰之下欲征黄。
卢舍那僧舍留别
李新（宋代）

脆柳飞花弄晚晖，云罗云紵试春衣。
个身未便长为客，化鹤千年亦一归。
临清
汪师韩（清代）

曲涯秋寺塔孤撑，影惑东西送客行。冷雨乍飞帆欲湿，冥濛烟柳接临清。
文遣吏视诸公茔树回有感·文惠陈丞相
宋祁（宋代）

岩廊号元老，礼数盛中台。
万石父子贵，八元兄弟才。
新诗玉可扣，奇隸鹊争回。
今日看碑字，真缘洒泪来。
婺州宴上留别
赵嘏（唐代）

双溪楼影向云横，歌转高台晚更清。
独自下楼骑瘦马，摇鞭重入乱蝉声。
彭饿夫墓
邵懿辰（清代）

人生百年甘蔗渣，钟鼓馔玉风中花。条侯主父要同尽，首阳清风生蕨芽。

暂依故人共脱粟，伯夷所树天所禄。仁者之粟不可常，我独何为害口腹。

啸台激啸高云天，神游清都饱紫烟。行人空挟一车饭，下马孤坟二百年。
与天骘宿清凉广惠僧舍
王安石（宋代）

故人不惜马虺隤，许我年年一度来。
野馆萧条无准拟，与君封殖浪山梅。
猛虎行
曹睿（魏晋）

双桐生空井，枝叶自相加。通泉浸其根，玄雨润其柯。

绿叶何蓩蓩，青条视曲阿。上有双栖鸟，交颈鸣相和。

何意行路者，秉丸弹是窠。
清平乐
晁补之（宋代）

炎天畏景。午漏那堪永。何苦相仍愁簿领。短壑清溪牵兴。

瑶台月下曾逢。何由却睹冰容。一笑为驱烦暑，故人元是清风。
长安春日
薛逢（唐代）

穷途日日困泥沙，上苑年年好物华。荆棘不当车马道，

管弦长奏绮罗家。王孙草上悠扬蝶，少女风前烂熳花。

懒出任从游子笑，入门还是旧生涯。
高宗皇帝挽祠三首
韩彦质（宋代）

为物聊经世，本无黄屋心。
重明得传器，大业若遗簪。
典册褒崇极，庭闱孝养深。
昊天归德报，不使二毛侵。
抵舍一夕复行途中遣怀
罗公升（宋代）

乾坤本无边，我命自荆棘。
去住风涛中，生死无消息。
兹晨梦中归，真幻竟莫测。
形声各已改，老稚不我识。
一灯话清凉，喜极泪始滴。
出门动经年，还合甫浃昔。
云胡作惊鸥，又复告行役。
雨声挟离思，春晚作秋色。
暮山试回首，上有云气白。
天长眼力短，此意几悽恻。
再用前韵集句
赵必象（宋代）

思君天阔水悠悠，醉里眉攒万国愁。
所不负予如此酒，已教从事到青州。
寄题康州陈氏连理木诗
刘攽（宋代）

陈家聚德星，累世若同生。天事知常象，林珍独应诚。

相传殖嘉树，不复羡名卿。坐使炎荒化，何如谷口耕。
望江南
陈楠（宋代）

黄中宝，须向胆中求。春气令人生万物，乾坤膝下与吾俦。百脉自通流。

施造化，左右火双抽。浩浩腾腾光宇宙，苦烟烟上霭环楼。夫妇渐相谋。
偈颂六十首 其三十
释昙华（宋代）

识得橙子，周匝有馀。识得橙子，天地悬殊。若向周匝有馀处会，理上偏枯。

若向天地悬殊处会，事上偏枯。
遂宁县道中路平日炽
郭印（宋代）

赤日射平地，青天卷片云。
汗流疑是浴，气烈正如焚。
食鼎荷汤镬，舆衣蒙火裙。
幸哉无内热，不使躁为君。
颂古三十二首
释明辩（宋代）

左转右转，金刚宝剑。
全藏半藏，由基发箭。
红心心里中红心，惊得须弥头倒旋。
答微之夸越州州宅
白居易（唐代）

贺上人回得报书，大夸州宅似仙居。厌看冯翊风沙久，

喜见兰亭烟景初。日出旌旗生气色，月明楼阁在空虚。

知君暗数江南郡，除却馀杭尽不如。
问蔡肇求李公麟画观音德云
苏辙（宋代）

好事桓灵宝，多才顾长康。
何尝为人画，但可设奇将。
久聚要当散，能分慰所望。
清新二大士，畀我夜烧香。
同友泰清寺看牡丹
徐元钺（清代）

閒来挈伴到花宫，梵宇名花迥不同。富贵已知空色相，华严何不现神通。

人间绮语归平淡，天上霓裳笑软红。我欲拈毫赋归去，小窗明月上帘栊。
游妙峰庵二首 其一
朱松（宋代）

朝暖南冈一杖藜，忽投深壑得禅栖。共言伐翳通樵径，后日重来路恐迷。
读书台怀古
王材任（清代）

山水清音胜管弦，层台高峙俯琴川。文章不朽名长在，魂魄还琴理或然。

闻道书藏三万卷，谁知事过一千年。六朝寸土何曾保，输与昭明有数椽。
路中问程知欲达青云驿
雍陶（唐代）

行愁驿路问来人，西去经过愿一闻。

落日回鞭相指点，前程从此是青云。
次韵和黄江陵重午二绝
项安世（宋代）

老便蜜粽加餐易，病却蒲根仙嚼难。
系腕只馀心似结，沐芳谁与臭如兰。
游白鹤观
李昭玘（宋代）

春归数十朝，八九不暇出。萌芽日夜发，百觜竞撑突。

驾言谒仙祠，古像怀彷佛。白鹤来何时，苍桧暮萧窣。

云霞断人世，往事已荒忽。解缨濯泉流，深澈几照骨。

毛寒不敢视，下必有神物。昔人斯徜徉，音影讵磨没。

嗟予质污下，见亦被呵咄。仰惭逍遥游，未忍尘土汩。

时须挹高风，为我一吹拂。
汪元思遗诗和意以谢
陈文蔚（宋代）

吾道本公平，何尝分彼此。总只在人心，浑然皆天理。

推原赋予初，所钟均粹美。贤愚同一辙，所行无意轨。

由其气禀异，于焉有臧否。清者洞然明，泓澄如止水。

浊者性天蒙，荡然惟纵弛。末虽有善恶，反之即其始。

变化在乎人，虽愚必明矣。日用无馀功，自修惟克己。

近代朱文公，此道赖纲纪。居尝语学者，虚名以为耻。

必先由博学，然后能约礼。颜渊躬四勿，鲁参悟一唯。

吁嗟今世人，非不究经旨。议论徒纷纭，反躬乖践履。

好恶徇私情，是非随愠喜。体既杂真妄，用斯殊表里。

要在无间断，善端勤积累。须臾不可忘，颠沛必如是。

坚持敬一字，方知道在迩。我辈无他求，直须安汝止。
送万先之赴清湘教官
王十朋（宋代）

早岁声名满上庠，青衫今始赴清湘。得官已晚岂宜冷，行路正清那更长。

平昔心期良不浅，异时官业可能量。鹏程九万从今日，行见飞飞到帝旁。
观太子少保左公遗集作歌赠子直兄弟
邢昉（明代）

熹宗御宇凡七载，封狐虺蝎蟠天关。锦衣犴狴鬼夜哭，忠臣之血何斑斑。

此时世路真坎坷，大狱株连缙绅祸。四海奔波属魏崔，十年挥泪哀杨左。

左公蹇蹇龙飞前，只手取日升虞渊。大功久已在社稷，巨奸侧目来鹰鹯。

九关虎豹声阗阗，左公眦裂呼苍天。蝮蛇争螫祸机发，公也衣褐归园田。

群凶噂𠴲牙为磨，槛车轰轰渡黄河。紫衣校尉称敕使，皖公山下愁风波。

诏书读罢著囚服，倾城观者吞声哭。捐糜安恤具五刑，囊头且复关三木。

几日阴霾暗城阙，长安市中风拔屋。天地震怒公殒命，学士朝中皆魏姓。

竖子宁堪玷太阿，真人已出悬天镜。尽驱魑魅扫氛祲，垂衣手握河魁柄。

公于是日蒙新典，天书恻怛孤忠显。即今慷慨观遗文，龙螭五色何缤纷。

诸郎才器如天马，奔腾绝景仍闲雅。胸有至痛不敢言，血泪哀哀向人泻。

相将踯躅辞乡邑，江上流离空四壁。公侯必复理有之，甘肥不御情尤裂。

阉祸已熄更何论，当时羽翼还云屯。况复天网亦疏阔，此曹玉食开朱门。

机深窃恐能飞翻，呜呼封狐虽死多子孙。安得努力一往呼天阍。
宿焦山
金农（清代）

缥缈松寥山，积翠下无路。风籁钟微茫，鹤迹云散聚。

如闻定中僧，禅窟劝小住。牵月濯巾瓶，江光漾高树。
短檠
舒岳祥（宋代）

昔年曾读退之诗，墙角短檠吁可悲。
我有短檠元不弃，自悲双眼早昏眵。
林亭书事二首 其二
陆游（宋代）

期会文书日日忙，偷门聊得卧方床。花藏密叶多时在，风度疏帘特地凉。

野艇空怀菱蔓滑，冰盆谁弄藕丝长。角声唤起东归梦，十里平湖一草堂。
和答刘習之见赠
王文孙（宋代）

先天奥学果何傅，造化机缄存阖闢。
精微惝恍入神范，天地谓可俄而测。
奥从二画抉秘蕴，乾元庶物因首出。
阳推阴荡六子成，致用坎离为月日。
天人相与妙难诘，斯道岂容秦火息。
九家分派流愈远，纬纤纷纷非所及。
韦编三绝系圣经，微言尚切明作述。
我生苦晚心好古，谩索图书考龟策。
浩如烟海无津涯，自哂蓬心窥至赜。
众言淆乱折以理，是非安敢决诸臆。
吉凶前定信可推，人事堪怜空役役。
优游姑乐环中趣，默参经世用皇极。
较量得失心自知，议论无用形于笔。
观君气宇元静定，何虑不优入圣阈。
不鄙谓予可相友，愿凿浑沌以报德。
赠香严敷老慧照上人
韩维（宋代）

胜地名蓝代有人，惟公传得国师真。
苍崖翠壁风流在，杰阁隆楼指顾新。
半死半生排俗世，一颦一笑是家珍。
欲知闻法诸天喜，庭下于今有瑞筠。
初至京
晁说之（宋代）

七年去园今还归，仅有身存心事微。下客但能存故事，高门谁事著褒衣。

难将白发语年少，忍使红尘负钓矶。不解征骖却归去，策虽非是亦非非。
拜于湖张状元墓留题
朱旷（宋代）

瘦马踏乱山，盘折度村坞。
处处花柳明，耕锄遍垅亩。
麦苗见肤寸，拳屈方出土。
乃知去夏旱，布种坐迟暮。
夏租竟如何，未免催迫苦。
投鞭扣萧寺，来谒张公墓。
再拜拭泪行，畴昔感知遇。
盛年厌纷华，骑鲸上天去。
校讎三洞章，飞仙自俦侣。
笑唾人间世，一品竟何补。
世人患死生，未究死生故。
是生本不灭，来往若寒暑。
休矣勿复言，僧窗睡春雨。
用冯深居韵题莆阳章氏环翠楼
胡仲参（宋代）

百尺危梯眇海寰，栏干十二尽青山。
烟光浓淡藏多景，野水周遭匝四环。
胜地只宜骚客在，老天未放主人闲。
凭谁说与九仙道，方丈移来在此间。
送恭叔兄赴省二首
刘宰（宋代）

秋荐吴江北雁来，几看文阵夺標回。
鴒飞鹊喜情何限，龙化鹏標兆有开。
礼部定知当一得，大廷端右压群才。
春秋正学非阿世，莫作公孙愧草莱。
喜雨口号九首呈潘侯
刘克庄（宋代）

白首归来作老农，丰年里社得过从。
劝君莫梗贤侯化，去后思侯未易逢。
题浯溪图
许及之（宋代）

山川自昔因人胜，岂爱浯溪爱漫郎。不得中兴摅老笔，两章秋月漫争光。
梦得前所酬篇有炼尽美少年之句因思往事…以长句答之
白居易（唐代）

炼尽少年成白首，忆初相识到今朝。昔饶春桂长先折，

今伴寒松取后凋。生事纵贫犹可过，风情虽老未全销。

声华宠命人皆得，若个如君历七朝。
次韵时旸对雨喜晴
吴宽（明代）

飒飒复霏霏，清晨坐掩扉。
短篱垂豆角，破壁上苔衣。
润觉琴声缓，凉惊酒力微。
客楼诗句满，未许沈郎肥。
句
郑澣（唐代）

但虑彩色污，无虞臂胛肥。（段成式记，长安菩萨寺

有画维摩变，为俗讲僧文淑装之，笔迹尽矣，故兴元

郑尚书题句云云）。
资圣寺
周牧（宋代）

点点晴光滴翠岚，参天松干影毵毵。穿云日阅客十数，汲水时闻僧两三。

俗子绕登山勒马，禅心常共丹同龛。烹茶汲取盈瓯雪，一味清霜齿颊寒。
落花诗（十二首选一）
归庄（清代）

江南春老叹红稀，树底残英高下飞。
燕蹴莺衔何太急！溷多茵少竟安归？
阑干晓露芳条冷，池馆斜阳绿荫肥。
静掩蓬门独惆怅，从他芳草自菲菲。
投赠张斗野
释善珍（宋代）

雪曲从来难赏音，无机古路绿苔深。
骥寒远放雁为伴，鹤晚未归鸦满林。
紫领宽袍笼袖醉，乌纱侧帽掉头吟。
公侯多少身名灭，李杜光芒尚至今。
将归省母留别诸友人 其六
屈大均（明代）

极望惟吴越，吴越多山川。玄豹藏深雾，应龙蟠巨渊。

神物必有偶，磁石金相连。离别虽须臾，恩爱终不愆。

遥遥骨肉情，去如箭离弦。
顾玄言以游赤城诸作见寄漫赋四首 其三
欧大任（明代）

海上仙人华顶行，闾丘太守乍相迎。琼台双阙中天起，常有云霞五色明。
秋日牡丹
廖刚（宋代）

金风淅沥叶飞黄，独倚殊姿逞艳阳。谁道化工无鉴别，故应奇特属花王。
留题张逸人草堂（一作杜牧诗）
罗邺（唐代）

长悬青紫与芳枝，尘路无因免别离。马上多于在家日，

尊前堪惜少年时。关河客梦还乡后，雨雪山程出店迟。

却羡高人此中老，轩车过尽不知谁。
孟子·有物有则
陈普（宋代）

大而天地无边际，细入无伦极眇锦。
一器之中涵一理，随其所在莫非天。
八月七日被命上会稽沿途所历拙于省记为韵语以记之舟中马上随得随书不复叙次 其二
魏了翁（宋代）

紫帏青伞杂旗旌，乌帽银挝从鼓钲。导哄略如州别驾，无人知是汉庭卿。
琼花观
行溗（清代）

曾是随炀驻跸来，琼花何处观犹开。昔年古径生芳草，此日残碑长绿苔。

寂寞笙歌游客少，凄凉风月为谁哀。蕃釐一去无消息，惟有閒禽噪石台。
有感
李吕（宋代）

入务市朝念，在家云水僧。
善薰妻法喜，敬远态摩登。
心里且寻静，热中须放生。
时时发深省，结来莫教增。
有客
苏舜钦（宋代）

有客论时事，相看各惨然。蛮夷杀郡将，蝗蝻食民田。

萧瑟心空远，徘徊志自怜。何人同国耻，馀愤落樽前。
高宗皇帝挽词二首
袁枢（宋代）

历数钦尧命，讴歌乐舜归。
玑衡新日月，黼黻旧裳衣。
姑射游神远，崆峒探道微。
龙髯攀莫及，空怅白云飞。
息壤
苏辙（宋代）

江上寒沙薄如席，一夕坟起成高丘。
江流倾转力不胜，左啮右吐非自由。
南郡城南独何者，平地生长殊不休。
当中屋背不盈尺，深入百丈皆石楼。
古人不知下有怪，发破不掩水涨浮。
传言夏鲧塞洚水，上帝爱此无敢偷。
窃持大畚负长镈，刺取不已帝使流。
禹知水怒非塞止，网捕百怪杂蜃鳅。
掘壕入土不计丈，投掷填压声鸣啾。
一时既定忧后世，恐此窃出坏九州。
神人已死无复制，故以此土封其头。
发之辄满不可既，意使灵物长幽囚。
前年大旱千里赤，取土盈掬雨不收。
谁言咫尺旧黄壤，中有千岁龙与虬。
高山万仞犹可削，嗟此何独生如疣。
天长地远莽无极，虽有缺坏谁能赒。
我疑天意固有在，患世多事穷镌锼。
埏陶鼓铸地力困，久不自补无为忧。
世无女娲空白石，磊磊满地如浮沤。
耕田凿井自无已，息壤无几安能酬。
句
冯显（宋代）

甲子循环幸一终。
宴南市楼二首 其一
揭轨（明代）

帝城歌舞乐繁华，四海清平正一家。龙虎关河环锦绣，凤凰楼阁丽烟花。

金钱锡宴恩荣异，玉殿传宣礼数加。冠盖登临皆善赋，歌词只许仲宣夸。
和竹坞过曹柘岭
程元岳（宋代）

浮邱千载尚相闻，解辔精蓝月未曛。
一霎阴晴一霎雨，几重山水几重云。
轻簧啭处闻求友，浓绿丛边封此君。
更有山灵呈状巧，殢人花木亦欣欣。
金华超不群用前韵作诗见赠亦和三首超不群剪发参黄檗 其一
释德洪（宋代）

胸中蓄奇为谁吐，闲卧湘西云一坞。兴来落笔如崩云，五字凭凌气吞楚。

我诗望见倒降旗，攻之何必更鸣鼓。独对湘山夜色晴，万壑千岩最幽处。

卧要明月听松风，为君哦此文中虎。此生身世付一戏，安用声名照千古。

知君大用参黄檗，三篾束腰随处住。何当峰顶结茅庐，要看掀髯呵佛祖。
闻时事有感集李四首 其四
邵宝（明代）

明月出海底，回风送天声。宝剑双蛟龙，虚步蹑太清。

云卧游八极，三公运权衡。努力保霜雪，群才属休明。
芗林五十咏 其三十 梅坡
杨万里（宋代）

自昔花如雪，而今叶入云。先生已仙去，谁与共天醇。
陪吴正字赏花诗
邓深（宋代）

名园无物不芳妍，上个篮舆缓绕旋。
曲径曲亭留客地，微云淡日养花天。
四时公举春为最，万事铨量酒是先。
管领风光须一醉，要看诗笔落云烟。
令德送余都门外眷眷惜别余恨不款作诗寄之
陈渊（宋代）

行人不忍别，遇酒辄醉倒。仆夫怪何迟，谬应行亦好。

怜君如弟兄，每见开怀抱。天涯重分携，祖席都门道。

城头倾落日，酒尽迹还扫。留连意虽勤，晤语终草草。

君如汗血驹，千里未脱皂。我若随波鱼，圉圉依寒藻。

去住各有谋，聚散初不保。惟馀一寸心，耿耿迟君老。
皇夏
佚名（隋代）

礼终三爵，乐奏九成。允也天子，穹壤和平。载色载笑，反寝晏息。

一人有祉，百神奉职。
送吕兴元
李新（宋代）

雾豹平时岂一班，定将清对领威颜。
东南民病知多少，莫把皇华误出关。
效宫词体上文太师十绝 其七
范纯仁（宋代）

天上虽传周伯星，应期为瑞有常经。未如全享康宁福，访水寻山到处行。
同周湛二上人游西湖之北山天竺晚归得十绝
释绍嵩（宋代）

湖上山林画不如，眼明喜见晓光舒。
等闲稚子来横钓，一度抬竿一个鱼。
泊舟
明修（清代）

渔火村镫两黯然，暮云空隙见长天。波平江面光微动，瑞霭轻摇不是烟。
五凌晨七月闲赋
曾丰（宋代）

二十年前到已曾，今虽重到眼犹生。
海无弃水归斯受，山不留云用则行。
去雁来鸿如互避，稚金老火若交争。
天机养至相忘处，物意天心两太平。
以诗句咏梅·孤山山下醉眠处
方蒙仲（宋代）

佳句千所嗔，谪与水仙隅。
樽酒酹逋翁，更道香影下。
瑞鹤仙·秋感
吴文英（宋代）

泪荷抛碎璧。正漏云筛雨，斜捎窗隙。林声怨秋色。对小山不迭，寸眉愁碧。凉欺岸帻。暮砧催、银屏翦尺。最无聊、燕去堂空，旧幕暗尘罗额。
行客。西园有分，断柳凄花，似曾相识。西风破屐。林下路，水边石。念寒蛩残梦，归鸿心事，那听江村夜笛。看雪飞、苹底芦梢，未如鬓白。
今日僧李正甫还零丁山
张家珍（明代）

靖康一买钓鱼船，牢落零丁有几年。今夜暂同灯下酒，明朝相几岛中天。

山深麋鹿依弘景，海阔鱼龙傍鲁连。莫叹无成当此日，从来贤哲本山川。
眼儿媚
杨无咎（宋代）

柳腰花貌天然好，聪慧更温柔。千娇百媚，一时半霎，不离心头。

是人总道新来瘦，也著甚来由。假饶薄命，因何瘦了，划地风流。
谁言答圣俞见寄兼简东京诸友
欧阳修（宋代）

昔君居洛阳，乐事无时有。
窦府富文章，谢墅从亲友。
丰年政颇简，命驾时为偶。
不问竹林主，仍携步兵酒。
芬芳弄嘉月，翠绿相森茂。
浮萍
周知微（宋代）

小靥浮青水拍堤，堤边草色更相宜。一番谷雨晚晴后，万点杨花春尽时。

解与曲池藏宝鉴，不教新月妒蛾眉。怪来别岸波光阔，知是渔郎艇子移。
郊居秋晚五首 其五
赵蕃（宋代）

霜雨飞何密，穷秋易作悲。长身竹孤瘦，短发草黄萎。

渐迩风霜迫，谁无裘褐思。向惟逃夏日，今已念朝曦。
喜监簿得陶山舜田
林景熙（宋代）

耕隐山中久卜邻，爱奇不厌买山勤。
重华事往人何在，万古春深鸟自耘。
间拂岩花问陵谷，独悬茅屋管烟云。
满林剡竹供挥洒，天寿斯文正属君。
和文山先生
何梦桂（宋代）

坐对烟煤冷麝脐，一窗风雨懒幽栖。
蚕业国破鹃啼血，王谢堂空燕落泥。
华表有时归老鹤，桃都何处听天鸡。
十年往事俱尘土，莫上扬州唱竹西。
送齐郎中典括州
刘长卿（唐代）

星象移何处，旌麾独向东。劝耕沧海畔，听讼白云中。

树色双溪合，猿声万岭同。石门康乐住，几里枉帆通。
和李子寿通判曾庆祖判院投赠喜雨口号八首
杨万里（宋代）

尘涨冲头不识泥，朝来也解滑霜蹄。
两公玉句惊风雨，把翫都忘日脚西。
常通判惠虞美人花亦名双鱼儿花
袁说友（宋代）

好景无穷巷，名园有异姿。
春今十分好，花又一番奇。
比目红绡结，双鱼碧玉枝。
孤窗还遣伴，空忆美人词。
上巳宴集懋社十二首 其十二
瞿士雅（清代）

小池残日艳阳天，初月如钩未上弦。

芍药翻红蒲映水，桃花飘俎柳垂筵。

缓歌慢舞凝丝竹，藉草传杯似列仙。

难得相逢容易别，故人何处又留连。
辛未中元记梦梦与一僧谈世事良久问答中有凡
王迈（宋代）

鉴空谈荒唐，我天不为此。
故知又故为，颇悟前生是。
凭谁照前又，斯言特戏耳。
既是无今古，如何分彼己。
须弥一点尘，万劫一弹指。
无失亦无忧，无得亦无喜。
谢人送白山茶花二首
张镃（宋代）

屋角春声喜报晴，青裳玉面晓妆明。
为君自断天休问，依倚清香乐此生。
蓬亭晚眺
麦应中（明代）

杪岁蓬亭道，临流眺夕阴。碧云千嶂合，暝色一江深。

客思催寒棹，乡心折暮砧。远天无限意，聊自发长吟。
寄虞山王石谷
恽格（明代）

东望停云结暮愁，千林黄叶剑门秋。最怜霜月怀人夜，鸿雁声中独倚楼。
郡斋卧疾绝句
韦应物（唐代）

香炉宿火灭，兰灯宵影微。
秋斋独卧病，谁与覆寒衣。
次韵范石湖田园杂兴诗六十首 春日十二首之一 其一
凌云翰（元代）

夜听檐声似雨声，晚窗操笔喜诗成。东风消尽门前雪，又见墙阴荠菜生。
偈颂一百四十一首
释师范（宋代）

一元正月半，灯火连霄汉。
千人与万人，聚头相共看。
次韵补之药名十绝 其七
李光（宋代）

山城衢陌厌尘泥，独扫云房价不低。早晚天门自开阖，不须鸡舌决明啼。
又和师川同集章江寺二首 其一
洪刍（宋代）

鹿苑江南寺，龙沙城北游。脩椽云自宿，返照雨还收。

禅麈寻支遁，棋枰对弈秋。还家真复乐，何必远封侯。
颂古六十二首 其十六
释清远（宋代）

大唐国里无禅师，不许会兮祇许知。著肉汗衫如脱了，方知棒喝诳愚痴。
泉州杂诗六首 其三
林朝崧（清代）

万仞石峥嵘，泉山镇郡城。人言裴祖庙，昔驻越王兵。

战斗有时止，神仙安可成？蜕岩临大海，登眺不胜情。
佛手花
董嗣杲（宋代）

不能摩顶过祇园，幻作清芳与世传。排叶瓜痕分翠净，吐葩心世耀丹妍。

但迷色界空华相，肯悟宗门直指禅。谁汲野泉临晓浸，瓦瓶插供白衣仙。
送齐郎中赴海州
刘长卿（唐代）

华省占星动，孤城望日遥。直庐收旧草，行县及新苗。

沧海天连水，青山暮与朝。闾阎几家散，应待下车招。
乱定到邑
萧澥（宋代）

蒙蒙野草自荣华，破屋夹茅人卖茶。
满巷门基带砖石，有时认得故人家。
发黄池与朱一夔相别情思黯如
董嗣杲（宋代）

同行谁际此心同，我去君留怅北风。
两地相分云袂远，前峰自掩雪林空。
几多遣兴怀樽俎，千万将书托燕鸿。
独过顾城湖上晚，已拚绝饮蛰孤篷。
离曲池憩巾口 其二
李彭（宋代）

野僧亦复稻畦衣，两两三三巾口归。拂拭涪翁刑部句，晚风吹泪对斜晖。
阴晦残春可惜二首
宋庠（宋代）

柳长花歇夏云初，幽圃寻芳但绿芜。
不分伯劳随阿母，生憎蛱蝶效当涂。
昏沈岭雾吞斜日，寂寞溪烟压翠蒲。
欲拂琴徽销客恨，哑哑城曲已啼乌。
彭青老好谈禅喜作诗西宁诗 其三
王庭圭（宋代）

好诗浑厚如金玉，妙质勿令斤斧侵。要识笔端三昧力，夜深山水自成音。
赠胡处士
曹松（唐代）

年光离岳色，带疾卧南原。
白日与无事，俗人嗔闭门。
樵鱼临片水，野鹿入荒园。
莫问荣华事，清霜点发根。
黍苗
佚名（先秦）

芃芃黍苗，阴雨膏之。悠悠南行，召伯劳之。

我任我辇，我车我牛。我行既集，盖云归哉。

我徒我御，我师我旅。我行既集，盖云归处。

肃肃谢功，召伯营之。烈烈征师，召伯成之。

原隰既平，泉流既清。召伯有成，王心则宁。